OZNÁMENIE KOMISIE EURÓPSKEMU PARLAMENTU A RADE Prvé priebežné hodnotenie spoločného programu Pomoc starším alebo chorým osobám pri samostatnom bývaní (AAL JP – Ambient Assisted Living Joint Programme) /* KOM/2010/0763 v konečnom znení */





[pic] | EURÓPSKA KOMISIA | Brusel, 16.12.2010 KOM(2010) 763 v konečnom znení OZNÁMENIE KOMISIE EURÓPSKEMU PARLAMENTU A RADE Prvé priebežné hodnotenie spoločného programu Pomoc starším alebo chorým osobám pri samostatnom bývaní (AAL JP – Ambient Assisted Living Joint Programme) OZNÁMENIE KOMISIE EURÓPSKEMU PARLAMENTU A RADE Prvé priebežné hodnotenie spoločného programu Pomoc starším alebo chorým osobám pri samostatnom bývaní (AAL JP – Ambient Assisted Living Joint Programme) ÚVOD Európska únia uznala informačné a komunikačné technológie (IKT) ako kľúčový faktor pre riešenie úloh, ktoré prináša demografické starnutie, ako je to pôvodne opísané v oznámení Komisie „Dôstojné starnutie v informačnej spoločnosti“ (2007)[1]. Poskytla hlavne finančnú podporu pre výskum, vývoj a inováciu v tejto oblasti. Oznámenie Komisie „Digitálna agenda pre Európu“ (2010)[2] podporuje záväzok Únie využívať IKT v rámci podpory aktívneho, nezávislého a zdravého starnutia. Účasť EÚ v spoločnom programe Pomoc starším alebo chorým osobám pri samostatnom bývaní (AAL JP) je uholný kameň tohto záväzku. Program AAL JP vytvorilo 20 členských štátov EÚ a 3 pridružené krajiny v roku 2008. Európska únia rozhodla, že podporu zúčastnených krajín skoordinuje s financovaním zo 7. rámcového programu v oblasti výskumu a technického rozvoja (FP 7) na základe článku 185 Zmluvy o fungovaní Európskej únie (ZFEÚ), predtým článok 169 Zmluvy o ES[3]. Program AAL JP sa zameriava na aplikovaný výskum s dvoj- až trojročnou dobou uvedenia produktov a služieb IKT pre staršiu populáciu na trh. Krajiny zúčastnené v programe AAL JP sú hlavnými vlastníkmi AAL JP. Plnia program prostredníctvom neziskového združenia AAL, ktoré je riadené valným zhromaždením a ktorého činnosť podporuje útvar pre centrálne riadenie. Európska komisia má na valnom zhromaždení štatút pozorovateľa a právo veta týkajúce sa ročného programu práce a je zmluvnou stranou všeobecných a ročných dohôd so združením AAL o finančnom príspevku EÚ. Rozhodnutie z roku 2008 o finančnej účasti Spoločenstva v AAL JP požaduje priebežné hodnotenie do roku 2010, ktoré uskutočnila nezávislá skupina expertov na vysokej úrovni pod predsedníctvom bývalej európskej komisárky Megleny Kunevovej. Zistenia pracovnej skupiny vychádzali z rozsiahlej podkladovej dokumentácie, prípadových štúdií, štatistických informácií o AAL JP, približne 40 rozhovorov so zainteresovanými stranami a z konzultácií online. Pracovná skupina spracovala všeobecnú správu o inovácii a demografickom starnutí a poskytla konkrétne odporúčania týkajúce sa AAL JP. Väčšina týchto odporúčaní je určená štátom zúčastneným v AAL JP, ale niektoré aj inštitúciám EÚ a širšiemu spoločenstvu zainteresovaných strán (organizácie starších občanov, priemysel a poskytovatelia služieb, regionálne orgány). Oznámenie analyzuje kľúčové odporúčania pracovnej skupiny a v prípade potreby navrhuje opatrenia pre Európsku komisiu, ktoré sa majú uskutočňovať v spolupráci s inými inštitúciami EÚ a zainteresovanými stranami a prostredníctvom úlohy Komisie v AAL JP. KONTEXT PRE IKT: RIEšENIE ÚLOHY DEMOGRAFICKÉHO STARNUTIA Základné údaje o starnutí európskej populácie sú dobre známe. Ukazujú nastávajúce podstatné zmeny v spoločnosti a ekonomike, na ktoré EÚ nie je zatiaľ dobre pripravená: odhaduje sa, že do roku 2020 vznikne nedostatok až 2 miliónov pracovných miest v oblasti sociálnej a zdravotnej starostlivosti, čo povedie k tomu, že 15 % práce potrebnej v odvetví všeobecnej zdravotnej starostlivosti nebude pokrytých, pokiaľ sa neprijmú žiadne opatrenia na riešenie tejto situácie[4]; pomer ľudí vo veku nad 65 rokov k aktívnej časti obyvateľstva (vo veku 15 – 64 rokov) sa zníži z približne 1:4 v roku 2008 na 1:3 v roku 2020 a 1:2 v roku 2050, čo povedie k napätiu v medzigeneračnej solidarite[5]; rastúce náklady na starnutie budú mať značný vplyv na verejné financie[6]; a aj keď osoby staršie ako 50 rokov majú odhadovaný pohotový príjem a majetok vo výške okolo 3 triliónov EUR a príjem dôchodcov sa zvyšoval[7], rozdiely sú veľmi veľké a 19 % starších ľudí hrozí riziko chudoby, čo je číslo, ktoré najmä v EÚ-10 rýchle rastie[8]. Demografickú výzvu možno riešiť len zosúladenou kombináciou sociálnych, ekonomických, zdravotných, inovačných a digitálnych politík[9]. Ak prijmeme opatrenia hneď teraz, dá sa očakávať značný prínos v troch smeroch: z hľadiska lepšej kvality života, nákladov na starostlivosť, ktoré budú udržateľné pre spoločnosť ako celok a nových pracovných miest a podnikateľských príležitostí zásluhou rastúcej „striebornej ekonomiky“. Demografické starnutie bolo v stratégii Európa 2020[10] označené za výzvu i za príležitosť pre inteligentný, udržateľný a inkluzívny rast. Každá z jej hlavných iniciatív, „Digitálna agenda pre Európu“ a „Únia inovácií“[11], sa zaoberá demografickým starnutím ako prioritou. Digitálna agenda sa zameriava na inovačné služby, produkty a procesy podporované informačnými a komunikačnými technológiami (IKT). V hlavnej iniciatíve „Únia inovácií“ je vyhlásené európske inovačné partnerstvo zamerané na aktívne a zdravé starnutie, v ktorom majú digitálne riešenia hrať významnú úlohu. Transformačná povaha IKT umožňuje inovácie v organizácii starostlivosti, napríklad predĺženie času, ktorý opatrovatelia trávia so svojimi staršími klientmi, zvýšením efektívnosti a znížením byrokracie v starostlivosti, riešenia na zlepšenie pracovných podmienok a pohody neformálnych opatrovateľov, riadenie osobného životného štýlu a zdravia, prispôsobenie pracovísk starnutiu a pokračujúca aktívna účasť starších ľudí v ekonomike a spoločnosti. Zvyšujúca sa základňa prípadových štúdií ukazuje zníženie poskytovania inštitucionálnej starostlivosti o 10 – 30 % a jej oneskorovanie, vysokú úroveň spokojnosti užívateľov a rast v podnikaní o viac než 10 % ročne[12]. Riešenia AAL sa pohybujú od známych produktov ako prívesky, ktoré spustia varovný poplach, alebo upozornia na to, že je čas zobrať si lieky, až po pokrokovejšie riešenia, napr. inteligentné obytné priestory , ktoré zisťujú a eliminujú problémy, ktoré môžu prichádzať s vekom, ako strata pamäte, blúdenie, zdravotný stav; inteligentné produkty ako podlahy, v ktorých môžu byť senzory, a obuv s ovládacími prvkami na zisťovanie pádov alebo prechádzanie pádom; digitálne informačné služby ako sledovanie bezpečnosti a zdravia a diaľková starostlivosť alebo televízie pripojené na internet pre voľný čas, zábavu, učenie, cvičenie udržiavania rovnováhy alebo cvičenie pamäti, poradenstvo o životnom štýle a video spojenia s rodinou. Pokročilý výskum skúma napríklad robotiku pre pomoc v ťažkých každodenných prácach alebo možnosti účasti starších osôb na navrhovaní zariadení na sociálnu komunikáciu. PRIPOMIENKY A ODPORÚčANIA PRACOVNEJ SKUPINY TÝKAJÚCE SA INOVÁCIE A DEMOGRAFICKÉHO STARNUTIA Pracovná skupina bola požiadaná, aby posúdila plnenie AAL JP a aby pritom sledovala AAL JP v širšom kontexte inovácie a demografického starnutia. V súvislosti s tým pracovná skupina odporúča aktívne podporovať rozšírenú a obnovenú víziu starnutia , ktorá oceňuje trvalé zapojenie starších občanov do spoločnosti a ekonomiky ako príležitosť pre Európsku úniu[13]. Táto vízia dáva prednosť tomu, aby starší ľudia naďalej svojprávne, aktívne a nezávisle žili čo najdlhšie vo svojom preferovanom prostredí a starali sa o vlastnú pohodu a zdravie. Komisia podporuje toto odporúčanie, ktoré vyžaduje lepšiu koordináciu medzi technickými, sociálnymi a obchodnými inováciami, napríklad spojením profesionálnej a neformálnej starostlivosti poskytovanej rodinou a spoločnosťou; zavedenie flexibilných pracovísk podporovaných IKT a upraveného pracovného času pre opatrovateľov, ktorí sú zároveň aktívne činní na pracovisku; uzatvorenie zmlúv medzi verejným a súkromným sektorom o životaschopnom podnikaní v oblasti zdravotnej a sociálnej starostlivosti s overenou kvalitou a univerzálnou šírkou poskytovania. Pracovná skupina vyzýva tiež na rýchle vytvorenie dynamického trhu pre IKT a starnutie schopného poskytnúť inovačné produkty a služby a na zvýšenie účinku spojením výskumných a trhových činností a činnosti zavádzania . Komisia toto odporúčanie podporuje a pritom spolu s pracovnou skupinou zdôrazňuje, že si to vyžaduje bezodkladné riešenie závažných prekážok, medzi ktoré patrí: - Rozdrobenie trhu a nedostatok úspor z rozsahu : veľká časť starostlivosti o starších ľudí má miestny charakter a vyžaduje si miestne prispôsobené inovácie. Úlohou je zamedziť rozdrobenosti s nízkou kvalitou služieb. - Nedostatok finančných prostriedkov na inovácie a investície určených na prechod od pilotných projektov k širšiemu využitiu : otázky zahŕňajú presvedčovanie obchodných investorov, aby zvýšili svoju angažovanosť na základe dlhodobých sociálnych a spoločenských cieľov, ako aj financovanie malých a stredných podnikov s cieľom expandovať na väčšie trhy. - Neistota týkajúca sa platieb: Európa má veľmi rozmanité spôsoby financovania zdravotnej a sociálnej starostlivosti, ktoré spájajú verejný sektor, súkromný sektor a zásahy občanov a ktoré často nie sú prispôsobené na podporu inovačných riešení pre aktívne starnutie a nezávislý život založených na IKT. Pracovná skupina odporúča vytvárať partnerstvá , ktoré posilní spojenie a vzájomnú súčinnosť medzi výskumom a vývojom, inováciami, trhovými účastníkmi, regulačnými orgánmi a konečnými užívateľmi s cieľom prekonať tieto prekážky. Komisia je toho názoru, že európske inovačné partnerstvo zamerané na aktívne a zdravé starnutie je dôležitý krok v tomto smere. Tohtoročné vytvorenie investičného fóra AAL je ďalší krok na podporu riešenia niektorých investičných otázok. Pracovná skupina taktiež zdôrazňuje, že zaistenie excelentnosti vykonávaných činností užšou spoluprácou medzi zainteresovanými stranami má veľký význam pre zvládnutie vysokého stupňa rozdrobenosti, decentralizácie a širokej škály účastníkov a pre schopnosť konať rýchlo a efektívne, čo je nutné s ohľadom na naliehavosť problému demografického starnutia. Preto je dôležité pevné pracovné riadenie spoločných činností. Komisia podporuje tieto odporúčania, ktorými by sa mal riadiť ďalší rozvoj AAL JP a iné činnosti v inovácii a demografickom starnutí. ODPORÚčANIA PRACOVNEJ SKUPINY šPECIFICKÉ PRE AAL JP Pracovná skupina hodnotila AAL JP v piatich oblastiach: - pokrok smerom k cieľom; - výška finančných príspevkov zúčastnených štátov; - činnosť AAL JP ako hybnej sily integrácie vnútroštátnych programov; - pracovná výkonnosť; - európska pridaná hodnota, Väčšia časť odporúčaní pracovnej skupiny sa týka zúčastnených štátov. Niektoré odporúčania sa vzťahujú na zapojenie Komisie do programu. Tie sa riešia pod každou hodnotenou oblasťou nižšie. Celkové hodnotenie pracovnej skupiny je jednoznačne kladné, čo sa týka dôležitosti a výsledkov AAL JP, aj keď program fungoval iba dva roky a projekty ešte neboli dokončené. Pracovná skupina je toho názoru, že AAL JP môže zaistiť veľmi dôležité riešenia problému demografického starnutia a súčasne môže byť dobrým príkladom využívania článku 185 ZFEÚ na spoluprácu v inovačnom výskume medzi členskými štátmi s podporou EÚ. Pracovná skupina tiež ocenila zodpovedajúci finančný príspevok zúčastnených krajín, ktorý značne prekročil rámec právne požadovanej minimálnej sumy, (na prvé dve výzvy zúčastnené štáty zložili finančné príspevky o 30 % resp. o 50 % vyššie, než bolo požadované minimum) a účasť malých a stredných podnikov výrazne prekračujúca 40 %. Komisia poznamenáva, že AAL JP sa zaoberá spoločenskou výzvou, ktorá je predmetom širokého záujmu, so vzájomnými a vyváženými výhodami pri spojení úsilia, pričom rozhodnutie o AAL JP poskytuje jasné pravidlá a stimuly pre takúto spoluprácu. Pracovná skupina však tiež odporúča, aby sa bezodkladne zintenzívnili činnosti programu AAL JP. Komisia rozhodne podporuje toto odporúčanie a vyzýva zúčastnené štáty, aby mu venovali starostlivú a okamžitú pozornosť. Pokrok v napĺňaní cieľov AAL JP Kľúčové ciele AAL JP sú i) umožniť vznik produktov, služieb a systémov pre dôstojné starnutie založených na IKT, ii) vytvoriť dostatočne rozsiahly výskum, vývoj a inovácie a iii) zlepšiť podmienky pre priemyselné využitie. Pracovná skupina došla k záveru, že AAL JP kladne prispieva k prvému a druhému cieľu, najmä čo sa týka podmienok pre účasť priemyslu (ako dokazuje vysoká účasť malých a stredných podnikov, t. j. 40%). Pracovná skupina však odporúča vyvinúť väčšie úsilie o zvýšenie skutočného využívania výsledkov. Zúčastneným štátom taktiež odporúča, aby podporili činnosť zostupným smerom v oblastiach, ako je inovácia služieb, a aby výraznejšie zohľadnili aspekty praktického zavádzania. Komisia súhlasí s pracovnou skupinou, že AAL JP dosiahol podstatný a viditeľný pokrok pri plnení cieľov. Súhlasí aj s odporúčaním pracovnej skupiny, aby sa venovala väčšia pozornosť využívaniu výsledkov. Opatrenia, ktoré Komisia hodlá urobiť (spolu so zainteresovanými stranami), podporia prepojenie medzi AAL JP a nástrojmi zavádzania, najmä programom pre konkurencieschopnosť a inováciu, zaistia trhové dôkazy, dôkazy o vplyve a analýzu trhu a preskúmajú nové finančné nástroje pre zavádzanie a využívanie[14]. Komisia tiež hodlá zaistiť, aby tieto opatrenia prispeli k príslušným činnostiam a ich posilneniu vo vyhlásenom európskom inovačnom partnerstve zameranom na aktívne a zdravé starnutie. Komisia bude spolupracovať s AAL JP s cieľom rozvinúť a zdieľať meranie vplyvu medzi týmto programom a programom pre konkurencieschopnosť a inováciu (2011). Komisia nechá vypracovať štúdiu o sledovaní trhu a obchodných modeloch v IKT pre dôstojné starnutie, ktorá sa bude zaoberať aj prácou na obchodných modeloch projektov AAL JP (2011). Komisia spolu s Európskou investičnou bankou a AAL JP zmobilizuje alebo ustanoví príslušné finančné podmienky s cieľom preklenúť nedostatok investícií na rozsiahle zavádzanie a využívanie a ako referenčné body použije investičnú schému JESSICA a nástroj technickej pomoci ELENA[15] (2010–2011). Komisia navrhne, aby program AAL JP aj naďalej podporoval investičné fórum AAL a otvoril ho pre novátorov a inovácie zo siedmeho rámcového programu (7. RP) a CIP ICT PSP (v roku 2011 a v ďalšom období). Výška finančných príspevkov zúčastnených štátov Pracovná skupina dospela k záveru, že výška finančných príspevkov členských štátov je veľkým úspechom AAL JP. Spoločné financovanie projektov zo zvláštnych zdrojov financovania členských štátov sa celkovo považuje za dobre fungujúce. Pracovná skupina však vyslovila obavy, že pre účastníkov bude ťažké zaoberať sa rôznymi vnútroštátnymi predpismi a odlišnými termínmi platieb, ktoré sa niekedy dotýkajú činnosti projektov. Pracovná skupina okrem toho odporučila, aby sa zaistilo dostatočné financovanie národných kontaktných miest, ktoré im umožní adekvátne plniť potrebné úlohy. Komisia podporuje tieto zistenia a odporúčania a vyzýva zúčastnené štáty, aby riešili otázku včasných platieb pre partnerov projektu z vlastného štátneho rozpočtu ako dôležitý faktor úspechu. Komisia bude aj naďalej monitorovať kľúčovú metriku finančného plnenia (čas na vykonanie platby, čas na uzatvorenie zmluvy) vo svojich ročných vyhodnoteniach AAL JP, a prípadne aj následne, najmä s cieľom zaistiť včasné platby (po roku 2010). Fungovanie AAL JP z hľadiska integrácie vnútroštátnych programov Pracovná skupina zistila, že program AAL JP je dôležitý nástroj na integráciu vnútroštátnych úsilí a vytvorenie synergií, najmä pokiaľ ide o vedeckú integráciu a integráciu riadenia. Odlišné finančné pravidlá a pravidlá spôsobilosti financovania v zúčastnených krajinách však komplikujú vytvorenie medzinárodného konzorcia a účinnú účasť všetkých príslušných zainteresovaných strán a pracovná skupina odporúča riešiť túto dôležitú otázku. Komisia súhlasí s týmto odporúčaním a vyzýva zúčastnené štáty, aby v čo najväčšej miere zohľadnili cieľ integrácie AAL JP lepšou harmonizáciou a zjednodušením pravidiel spôsobilosti financovania a zladením postupov financovania a čerpania finančných prostriedkov. Komisia bude spolupracovať so zúčastnenými štátmi AAL JP s cieľom analyzovať prístupy k financovaniu s ohľadom na výmenu osvedčených postupov a vniesť vklad do dlhodobej budúcnosti AAL JP (2011). Pracovná výkonnosť AAL JP Pracovná skupina zistila, že prvé dve výzvy na predkladanie návrhov na základe AAL JP boli uskutočnené úspešne. Odporúča však ako prioritu zvýšiť podporu a zlepšenie činností útvaru pre centrálne riadenie. Vyzýva tiež program AAL JP, aby rozšíril príležitosti pre konečných užívateľov vniesť vklad do programu a projektov ich zainteresovaním v skorších etapách, zlepšením ich spôsobilosti na využívanie vnútroštátneho financovania a zaistením ich zastúpenia v poradnom výbore AAL JP. Komisia podporuje tieto odporúčania a vyzýva zúčastnené štáty, aby výraznejšie podporili činnosti programu pridelením ľudských a finančných zdrojov vrátane prípadne zvýšeného spoločného financovania činností programu. Komisia taktiež súhlasí s pracovnou skupinou, že výmena skúseností a vytvorenie synergií s príslušnými programami podľa článku 185, ako je Eurostars, EMPR a Bonus-169, môže pomôcť zlepšiť riadenie a činnosti AAL JP. Komisia uľahčí výmenu osvedčených postupov podľa článku 185 v rámci vykonávania príslušných programov pomocou výmeny skúseností z činností a prípadnej ďalšej spolupráce. Európska pridaná hodnota AAL JP Pracovná skupina zistila, že AAL JP už poskytuje čistú európsku pridanú hodnotu vo forme dosiahnutej rovnováhy medzi európskymi úsiliami a vnútroštátnymi potrebami a vkladmi a rozvoja osvedčených postupov. Súčasné európske snahy v oblasti určovania a odstraňovania prekážok zavádzania riešení AAL JP by však mali intenzívnejšie podporiť všetky zainteresované strany ako súčasť spoločného snaženia. Pracovná skupina naliehavo odporúča pokračovať v programe AAL JP aj po ukončení 7. RP ako v dlhodobej investícii. Pracovná skupina tiež odporúča inštitúciám Európskej únie, aby zlepšili a posilnili spojenie medzi AAL JP a inými programami a iniciatívami na úrovni EÚ, ako je program spolupráce 7. RP a program pre konkurencieschopnosť a inováciu. Komisia súhlasí s týmito zisteniami a odporúčaniami. Európska dimenzia programu je dôležitá a dlhodobý výhľad je potrebný na realizáciu všetkých prínosov AAL JP. Komisia preto hodlá preskúmať pokračovanie AAL JP po skončení 7. RP so zohľadnením reakcie Rady a Európskeho parlamentu na hodnotenie výsledkov a odporúčaní AAL JP. V dlhšom časovom období (po roku 2013) bude posúdených niekoľko možností v úzkej spolupráci s vlastníkmi AAL JP. Pokiaľ ide o vznik európskeho inovačného partnerstva zameraného na aktívne a zdravé starnutie, toto posúdenie by sa malo zaoberať uvedením európskeho inovačného partnerstva zameraného na aktívne a zdravé starnutie do súladu medzi zúčastnenými štátmi AAL JP a zainteresovanými stranami, pokiaľ ide o ciele, oblastí činnosti a finančné a iné záväzky. Posúdenie bude tiež riešiť zvýšené spoločné financovanie projektov a spoločnú podporu pre činnosti programu v dlhodobom časovom horizonte. V kratšom časovom horizonte (2011–2012) môžu opatrenia AAL JP poskytnúť významný príspevok k európskemu inovačnému partnerstvu zameranému na aktívne a zdravé starnutie. Zahŕňa to aktívne zapojenie zainteresovaných strán AAL JP do rozvoja samotného partnerstva (s využitím skúseností z modelu vlastníctva AAL JP), šírenie výsledkov projektov AAL JP, mechanizmy prepojenia výskumu a trhu, ako je už zmienené investičné fórum, a prispôsobenie opatrení pre ďalší rozvoj spolupráce s regiónmi. Komisia zohľadní príspevky k európskemu inovačnému partnerstvu zameranému na aktívne a zdravé starnutie , ktoré môže poskytnúť AAL JP (2010 – 2012). Komisia uskutoční posúdenie vplyvu možností pre pokračovanie programu AAL JP po skončení 7. RP bez toho, aby bola dotknutá príprava ôsmeho rámcového programu (8. RP) a finančné výhľady EÚ, a s prihliadnutím na vývoj európskeho inovačného partnerstva zameraného na aktívne a zdravé starnutie (2012). Existujú rôzne iniciatívy výskumu a inovácií, ktoré by mali ďalej posilniť alebo realizovať synergie. Pokročilý výskumný program IKT 7. rámcového programu a príslušný program politickej podpory IKT, ktorá sa týka programu pre konkurencieschopnosť a inovácie (CIP ICT PSP), s validáciou inovácií sú partnerské programy vzostupným a zostupným smerom pre AAL JP. S týmito vzájomne súvisiacimi programami, ktoré pokrývajú podstatnú časť výskumného a inovačného „reťazca“, má Európa svetovo jedinečnú silnú stránku v IKT pre dôstojné starnutie. Niekoľko členských štátov pripravuje iniciatívu spoločného plánovania (JPI – Joint Programming Initiative)[16] „Dlhší a lepší život“, ktorá sa zaoberá zosúladením širokého rozsahu výskumných disciplín (ďaleko za rámec IKT a technológie). Program AAL JP môže zaistiť aplikačný kontext pre multidisciplinárny výskum JPI týkajúci sa starnutia, dodať do výskumnej agendy JPI skúsenosti užívateľov s IKT, a pritom zdieľať metodiky výskumu ako napríklad prístup zohľadňujúci celý životný cyklus človeka. A nakoniec pracovná skupina odporúčala, aby program AAL JP mal trvalú politickú podporu a aby pokračoval a bol posilnený ako súčasť komplexného celkového prístupu k demografickému starnutiu, ako aj k výskumu a inováciám a opatreniam digitálnej agendy v tejto oblasti. Komisia podporí plány rozvoja technológií a konzultácie a poskytne usmernenia týkajúce sa užšieho prepojenia 7. RP, AAL JP a programu na podporu politiky IKT (CIP in ICT) pre dôstojné starnutie (2011). Komisia bude potenciál pre synergie medzi AAL JP a iniciatívou spoločného programovania „Dlhší a lepší život“ riešiť v odporúčaní pre JPI (2011). Komisia navrhne, aby sa AAL JP zviditeľnil na konferencii AAL ako príspevok k roku aktívneho starnutia a medziregionálnej solidarity 2012 a aby sa zvýšila angažovanosť širokého okruhu subjektov (2012). Komisia posúdi primeranosť akčného plánu „Dôstojné starnutie v informačnej spoločnosti“ ako súčasť digitálnej agendy (2012). 5. ZÁVERY Európska komisia víta toto priebežné hodnotenie AAL JP. Na jednej strane je to príležitosť posilniť spoločné opatrenia s členskými štátmi a inými zainteresovanými stranami v Európe s cieľom riešiť nadchádzajúce demografické zmeny za pomoci inovácie a IKT ako dôležitý prvok vo vykonávaní Digitálnej agendy pre Európu a hlavnej iniciatívy Únia inovácií. V tejto súvislosti priebežné hodnotenie AAL JP poskytuje aj včasný vklad do ďalšieho rozvoja pilotného európskeho inovačného partnerstva zameraného na aktívne a zdravé starnutie. Na druhej strane to umožní vziať si ponaučenie z fungovania tohto nástroja na základe článku 185 ZFEÚ ako dôležitého prostriedku pre vytvorenie európskeho výskumného priestoru. Európsky parlament a Rada sa vyzývajú, aby poskytli stanovisko k správe a jej analýze a odporúčaniam a aby podporili vykonávanie navrhnutých opatrení. [1] KOM(2007) 332 konečná verzia, 14. júna 2007. [2] KOM (2010)245 v konečnom znení/2, 19. mája 2010. [3] Rozhodnutie č. 742/2008/ES, 9. júla 2008. [4] Predbežné vlastné odhady Európskej komisie vychádzajúce z údajov Eurostatu a OECD. [5] SEK(2008) 2911. [6] KOM (2009) 545, 17. septembra 2009. [7] Sieť „striebornej ekonomiky“ európskych regiónov. [8] Priebežná spoločná správa Výboru pre hospodársku politiku a Výboru pre sociálnu ochranu o dôchodkoch, 28. mája 2010. [9] KOM(2006) 571, KOM(2009) 180, Správa o starnutí z roku 2009 – séria „Európske hospodárstvo“. [10] KOM(2010)2020, 3. marca 2010. [11] KOM(2010)1161, 6. októbra 2010. [12] Akčný plán pre informačné a komunikačné technológie pre starnúcu spoločnosť (2007), vedúca trhová iniciatíva „e-Health“ (2007), program IKT siedmeho rámcového programu (7. RP), podporný program politiky IKT rámcového programu pre konkurencieschopnosť a inovácie (CIP ICT PSP), pracovný program AAL JP (www.aal-europe.eu). [13] Tento prístup k starnutiu sa prejavil tiež na Rade v jej záveroch o aktívnom starnutí zo 7. júna 2010. [14] V rámci možností pravidiel o štátnej pomoci. [15] Tieto nástroje sa zaoberajú udržateľným rozvojom miest a udržateľnou energetikou na miestnej úrovni, www.eib.org [16] KOM(2008) 468, smerom k spoločnému plánovaniu výskumu.